Eagrán sealadach
BREITHIÚNAS NA CÚIRTE (an Naoú Dlísheomra)
8 Bealtaine
2024
(*)
(Tarchur chun réamhrialú – Comhfhogasú dlíthe – Talmhaíocht – Sainmhíniú, tuairisc, cur i láthair, lipéadú agus cosaint tásc geografach ar tháirgí fíona cumhraithe – Rialachán (AE) Uimh. 251/2014 – Airteagal 3(4) – Manglam cumhraithe de tháirgí fíona – Sainmhíniú – Na coincheapa ‘alcól’ agus ‘bia-ábhair bhlaistithe’)
I gCás C‑216/23,
IARRAIDH ar réamhrialú faoi Airteagal 267
CFAE ó Bayerischer Verwaltungsgerichtshof (Ard-Chúirt Riaracháin na Baváire, an Ghearmáin), trí bhreith an
23 Márta
2023, a fuarthas ag an gCúirt an 4 Aibreán
2023, sna himeachtaí
Hauser Weinimport GmbH
v
Freistaat Bayern,
tugann AN CHÚIRT (an Naoú Dlísheomra),
agus í comhdhéanta mar seo a leanas: O.
Spineanu-Matei, Uachtarán Dlísheomra, S.
Rodin agus L. S. Rossi (Rapóirtéir), Breithiúna,
Abhcóide Ginearálta: N.
Emiliou,
Cláraitheoir: A.
Calot Escobar,
ag féachaint don nós imeachta i scríbhinn,
tar éis breithniú a dhéanamh ar na barúlacha arna dtíolacadh thar ceann na bpáirtithe seo a leanas:
–        Hauser Weinimport GmbH, ag A.
Reinhart,
Rechtsanwalt,
–        Freistaat Bayern, ag C.
Diroll agus J.
Vogel, i gcáil Gníomhairí,
–        an Coimisiún Eorpach, ag B.
Hofstötter agus B.
Rechena, i gcáil Gníomhairí,
tar éis cinneadh a dhéanamh, i ndiaidh an tAbhcóide Ginearálta a éisteacht, breith a thabhairt ar an gcás gan Tuairim,
an Breithiúnas seo a leanas
Breithiúnas
1        Baineann an iarraidh ar réamhrialú le léiriú ar Airteagal 3(4)(c) agus phointe 1(b)(ii) d’Iarscríbhinn
I a ghabhann le Rialachán (AE) Uimh. 251/2014 ó Pharlaimint na hEorpa agus ón gComhairle an
26 Feabhra
2014 maidir le sainmhíniú, tuairisc, cur i láthair, lipéadú agus cosaint tásc geografach ar tháirgí fíona cumhraithe agus lena n‑aisghairtear Rialachán (CEE) Uimh. 1601/91 ón gComhairle (IO 2014 L 84, lch. 14 agus Ceartúchán IO 2014 L 283, lch. 77), arna leasú le Rialachán (AE)
2021/2117 ó Pharlaimint na hEorpa agus ón gComhairle an
2 Nollaig
2021 (IO 2021 L 435, lch. 262 ) (‘Rialachán Uimh. 251/2014’).
2        Rinneadh an iarraidh seo in imeachtaí idir Hauser Weinimport GmbH agus Freistaat Bayern (Stáit na Baváire, an Ghearmáin) maidir le margaíocht a dhéanamh ar dheoch arb é atá ann, go bunúsach, ná meascán d’fhíon agus de bheoir, ar a dtugtar ‘manglam cumhraithe de tháirgí fíona’ de réir bhrí Rialachán Uimh. 251/2014.
An dlí lena mbaineann
Rialachán Uimh. 251/2014
3        Foráiltear an méid seo a leanas in aithrisí 1, 4, 7, 9 agus
11 de Rialachán Uimh. 251/2014:
‘(1)      Maidir le Rialachán
(CEE) Uimh. 1601/91 ón gComhairle [an
10 Meitheamh
1991 lena leagtar síos rialacha ginearálta maidir le sainmhíniú, tuairisc agus cur i láthair ar fhíonta cumhraithe, ar dheochanna bunaithe ar fhíon cumhraithe agus ar mhanglaim táirgí fíonta cumhraithe (IO 1991 L 149, lch. 1)] agus le Rialachán (CE) Uimh. 122/94 ón gCoimisiún [lena leagtar síos rialacha mionsonraithe chun Rialachán (CEE) Uimh. 1601/91 ón gComhairle maidir le sainmhíniú, tuairisc agus cur i láthair fíonta cumhraithe, deochanna de bhunadh fíona cumhraithe agus manglaim a dhéantar as táirgí fíona cumhraithe a chur i bhfeidhm (IO L
21, 26.1.1994, lch. 7)], d’éirigh leo fíonta cumhraithe, deochanna cumhraithe de bhunadh fíona agus manglaim táirgí fíona cumhraithe (“táirgí fíona cumhraithe”) a rialáil. I bhfianaise nuálaíochta teicneolaíochta, forbairtí sa mhargadh agus ionchais tomhaltóirí atá ag síorathrú, áfach, is gá na rialacha is infheidhme maidir le sainmhíniú, le tuairisc, le cur i láthair, le lipéadú agus le cosaint tásc geografach ar tháirgí fíona cumhraithe áirithe a thabhairt cothrom le dáta, agus modhanna táirgíochta traidisiúnta a chur san áireamh ag an am céanna.
[…]
(4)      Tá táirgí fíona cumhraithe tábhachtach do thomhaltóirí, do tháirgeoirí agus d’earnáil na talmhaíochta san Aontas [Eorpach]. Ba cheart do na bearta is infheidhme maidir le táirgí fíona cumhraithe rannchuidiú le leibhéal ard cosanta a bhaint amach do thomhaltóirí, cleachtais mheabhlacha a chosc agus trédhearcacht sa mhargadh agus iomaíocht chóir a bhaint amach. Tríd an méid sin a dhéanamh, déanfaidh na bearta an clú atá bainte amach ag táirgí fíona cumhraithe an Aontais sa mhargadh inmheánach agus ar an margadh domhanda a choimirciú trí leanúint de chleachtais thraidisiúnta arna n‑úsáid i dtáirgeadh táirgí fíona cumhraithe chomh maith leis an éileamh méadaithe ar chosaint tomhaltóirí agus ar fhaisnéis a chur san áireamh. Ba cheart nuálaíocht theicneolaíoch a chur san áireamh freisin i leith na dtáirgí sin a bhfeabhsaíonn an nuálaíocht sin a gcáilíocht, gan dochar a dhéanamh do charachtar traidisiúnta na dtáirgí fíona cumhraithe lena mbaineann.
[…]
(7)      Chun soiléire agus trédhearcacht a áirithiú i ndlí an Aontais lena rialaítear táirgí fíona cumhraithe, is gá na táirgí a chumhdaítear faoin dlí sin, na critéir maidir le táirgeadh, tuairisc, cur i láthair agus lipéadú táirgí fíona cumhraithe agus go háirithe, an ainmníocht díolacháin, a shainmhíniú go soiléir. […]
[…]
(9)      Ba cheart táirgí fíona cumhraithe a tháirgeadh i gcomhréir le rialacha áirithe agus le srianta áirithe, lena ráthaítear go gcomhlíontar ionchais tomhaltóirí maidir le cáilíocht agus le modhanna táirgíochta. Chun na caighdeáin idirnáisiúnta sa réimse seo a chomhlíonadh, ba cheart na modhanna táirgíochta a bhunú agus ba cheart, mar riail ghinearálta, go gcuirfeadh an Coimisiún na caighdeáin a mholann agus a fhoilsíonn an Eagraíocht Idirnáisiúnta Fíona agus Fíniúna (OIV) san áireamh.
[…]
(11)      Thairis sin, ba cheart gur de thionscnamh talmhaíochta go heisiach é an t‑alcól eitile a úsáidfear chun táirgí fíona cumhraithe a tháirgeadh, le go gcomhlíonfar ionchais tomhaltóirí agus le go ndéanfar de réir na gcleachtas cáilíochta traidisiúnta. Áiritheoidh sé sin go mbeidh asraon ann do bhuntáirgí na talmhaíochta.’
4        Foráiltear le hAirteagal 1 de Rialachán Uimh. 251/2014:
‘1.      Sa Rialachán seo, leagtar síos rialacha maidir le sainmhíniú, le tuairisc, le cur i láthair agus le lipéadú táirgí fíona cumhraithe.
…
3.      Beidh feidhm ag an Rialachán seo maidir leis na táirgí fíona cumhraithe go léir a chuirtear ar an margadh san Aontas, cibé acu sna Ballstáit nó i dtríú tíortha a tháirgtear iad, maille leis na táirgí fíona cumhraithe a tháirgtear san Aontas lena n‑onnmhairiú.
5        Foráiltear le hAirteagal 3 den Rialachán sin, dar teideal ‘Táirgí fíona cumhraithe a shainiú agus a aicmiú’:
‘1.      Is iad táirgí fíona cumhraithe ná táirgí a fhaightear ó tháirgí de chuid earnáil an fhíona dá dtagraítear i Rialachán (AE) Uimh. 1308/2013 [ó Pharlaimint na hEorpa agus ón gComhairle an
17 Nollaig
2013 lena mbunaítear comheagraíocht na margaí i dtáirgí talmhaíochta agus lena n‑aisghairtear Rialacháin (CEE) Uimh. 922/72, (CEE) Uimh. 234/79, (CE) Uimh
1037/2001 agus (CE) Uimh. 1234/2007 ón gComhairle (IO 2013 L 347, lch. 671) agus atá blaistithe. Aicmítear iad sna catagóirí seo a leanas:
(a)      fíonta cumhraithe;
(b)      deochanna cumhraithe de bhunadh fíona;
(c)      manglaim táirgí fíona cumhraithe.
2.      Is é is fíon cumhraithe ná deoch:
(a)      a fuarthas ó tháirge fíona amháin nó níos mó de na táirgí fíniúna a shainmhínítear i bpointe
5 de Chuid IV d’Iarscríbhinn II agus i bpointe
1 agus i bpointí
3 go
9 de Chuid II d’Iarscríbhinn VII a ghabhann le Rialachán (AE) Uimh. 1308/2013, cé is moite d’fhíon “Retsina”;
(b)      ina mbeidh na táirgí fíniúna dá dtagraítear i bpointe
(a) ionann le
75 % ar a laghad den toirt iomlán;
(c)      a bhféadfadh alcól a bheith curtha léi;
(d)      a bhféadfadh dathanna a bheith curtha léi;
(e)      a bhféadfadh úrfhíon fíonchaor, úrfhíon fíonchaor páirtchoipthe nó an dá cheann a bheith curtha léi;
(f)      a d’fhéadfadh a bheith milsithe;
(g)      a bhfuil neart alcóil iarbhír de réir toirte nach lú ná
14,5 % toirte agus is lú ná
22 % toirte inti agus neart alcóil iomlán de réir toirte nach lú ná
17,5 % toirte inti.
3.      Is é is deoch chumhraithe de bhunadh fíona ná deoch:
(a)      a fuarthas ó cheann amháin nó níos mó de na táirgí fíniúna atá sainmhínithe i bpointe
1, i bpointe
2 agus i bpointí
4 go
9 de Chuid II d’Iarscríbhinn VII a ghabhann le Rialachán (AE) Uimh. 1308/2013, cé is moite d’fhíonta a tháirgtear trí alcól a chur leo agus d’fhíon “Retsina”;
(b)      ina mbeidh na táirgí fíniúna dá dtagraítear i bpointe
(a) ionann le
50 % ar a laghad den toirt iomlán;
(c)      nach bhfuil aon alcól curtha léi, ach amháin sa chás ina bhforálann Iarscríbhinn
II dá mhalairt;
(d)      a bhféadfadh dathanna a bheith curtha léi;
(e)      a bhféadfadh úrfhíon fíonchaor, úrfhíon fíonchaor páirtchoipthe nó an dá cheann a bheith curtha léi;
(f)      a d’fhéadfadh a bheith milsithe;
(g)      ag a bhfuil neart alcóil iarbhír de réir toirte nach lú ná
4,5 % toirte agus is lú ná
14,5 % toirte.
4.      Is é is manglam cumhraithe de tháirgí fíona ná deoch:
(a)      a fuarthas ó cheann amháin nó níos mó de na táirgí fíniúna atá sainmhínithe i bpointe
1, i bpointe
2 agus i bpointí
4 go
11 de Chuid II d’Iarscríbhinn VII a ghabhann le Rialachán (AE) Uimh. 1308/2013, cé is moite d’fhíonta a tháirgtear trí alcól a chur leo agus d’fhíon “Retsina”;
(b)      ina mbeidh na táirgí fíniúna dá dtagraítear i bpointe
(a) ionann le
50 % ar a laghad den toirt iomlán;
(c)      nach bhfuil aon alcól curtha léi;
(d)      a bhféadfadh dathanna a bheith curtha léi;
(e)      a d’fhéadfadh a bheith milsithe;
(f)      ag a bhfuil neart alcóil iarbhír de réir toirte nach mó ná
1,2 % toirte agus is lú ná
10 % toirte.’
6        Sonraítear in Airteagal 4(1) de Rialachán Uimh. 251/2014:
‘Táirgfear táirgí fíona cumhraithe i gcomhréir leis na ceanglais, na srianta agus na tuairiscí a leagtar síos in Iarscríbhinn
I agus Iarscríbhinn
II.’
7        Foráiltear le hIarscríbhinn I a ghabhann leis an rialachán sin, dar teideal ‘Sainmhínithe teicniúla, ceanglais theicniúla agus srianta teicniúla’:
‘(1)      Blaistiú
…
(b)      Tá na táirgí seo a leanas údaraithe chun deochanna cumhraithe de bhunadh fíona agus manglaim chumhraithe de tháirgí fíona a bhlaistiú:
…
(ii)      luibheanna aramatacha agus/nó spíosraí agus/nó bia-ábhair bhlaistithe.
Maidir leis na substaintí sin a chur leis, bronnann siad saintréithe orgánaileipteacha seachas saintréithe an fhíona ar an táirge críochnaithe.
…
(3)      Alcól a chur le deoch
Tá na táirgí seo a leanas údaraithe chun fíonta cumhraithe áirithe agus deochanna cumhraithe áirithe de bhunadh fíona a ullmhú:
(a)      alcól eitile de thionscnamh talmhaíochta, mar a shainítear in Iarscríbhinn I, pointe 1, de Rialachán (CE) Uimh. 110/2008 ó Pharlaimint na hEorpa agus ón gComhairle an
15 Eanáir
2008 maidir le sainmhíniú, tuairisc, cur i láthair, lipéadú agus cosaint sonraí geografacha deochanna biotáilleacha agus lena n‑aisghairtear Rialachán (CEE) Uimh. 1576/89 ón gComhairle (IO L
39, 16.2008, lch. 16), lena n‑áirítear tionscnamh fíonsaothraithe;
(b)      alcól fíona nó alcól fíonchaor triomaithe,
(c)      driogáit fíona nó driogáit fíonchaor triomaithe,
(d)      driogáit de thionscnamh talmhaíochta, mar a shainmhínítear in Iarscríbhinn I, pointe 2, de Rialachán (CE) Uimh. 110/2008;
(e)      biotáille fíona, mar a shainmhínítear in Iarscríbhinn II, pointe 4, de Rialachán (CE) Uimh. 110/2008,
(f)      biotáille de mharc fíonchaor, mar a shainmhínítear in Iarscríbhinn II, pointe 6, de Rialachán (CE) Uimh. 110/2008,
(g)      deochanna biotáilleacha a dhriogtar ó fhíonchaora triomaithe coipthe.
An t‑alcól eitile a úsáidfear chun datháin, blastáin nó aon bhreiseáin údaraithe eile arna n‑úsáid in ullmhú táirgí fíona cumhraithe a chaolú nó a thuaslagadh, ní mór go mbeidh sé de thionscnamh talmhaíochta agus ní mór nach n‑úsáidfear é ach i ndáileog a bhfuil fíorghá léi agus ní mheasfar go bhfuil alcól á chur leis an deoch chun táirge fíona cumhraithe a tháirgeadh.
…
(5)      Uisce a chur le deoch
Ceadaítear uisce a chur le táirgí fíona cumhraithe agus iad á n‑ullmhú ar choinníoll nach n‑úsáidfear é ach i ndáileog a bhfuil gá léi:
–        chun úscra blaistithe a ullmhú,
–        chun dathúcháin agus milseoirí a thuaslagadh,
–        chun comhdhéanamh críochnaitheach an táirge a choigeartú.
…’
Na díospóidí sna príomhimeachtaí agus na ceisteanna a tharchuirtear le haghaidh réamhrialú
8        Monaraíonn Hauser Weinimport deoch mheasctha alcólach a bhfuil
55% fíona agus
10% beoir inti agus cuireann sé ar an margadh í. Tá neart alcóil de réir toirte
5.5% ag an deoch sin agus tá sí blaistithe le bláth troim. Margaíodh é mar ‘mhanglam cumhraithe de tháirgí fíona’.
9        Chuir Freistaat Bayern (Stáit na Baváire, an Ghearmáin) i gcoinne an tsonrúcháin sin ar an bhforas gur ‘alcól’ de réir bhrí Airteagal 3(4)(c) de Rialachán Uimh. 251/2014, í an bheoir a chuirtear leis an deoch, rud nach bhféadtar a chur le deoch ar a dtugtar an tuairisc de ‘mhanglam cumhraithe de tháirgí fíona’. Dá bhrí sin, chuir Stát na Baváire cosc ar Hauser Weinimport an deoch chéanna a mhargú faoin ainm sin.
10      I dtuairim Weinimport, níor cheart ach na táirgí atá liostaithe i bpointe
3 d’Iarscríbhinn I a ghabhann le Rialachán Uimh. 251/2014 a mheas mar alcól de réir bhrí Airteagal 3(4)(c) den rialachán sin, toisc gur cheart méadú ar an neart alcóil agus ní laghdú ar an neart alcóil, a bheith mar thoradh ar an alcól a chur léi, de réir bhrí Airteagal 3 den rialachán sin Sa chás seo, trí chainníocht bheag beorach a chur léi, a fhreagraíonn do
10% den deoch atá i gceist agus a bhfuil neart alcóil íseal aici, ní mhéadaítear neart alcóil na dí sin. Ar aon chuma, is bia-ábhar blaistithe í beoir, de réir bhrí phointe 1(b)(ii) d'Iarscríbhinn I a ghabhann leis an rialachán céanna, a n‑údaraítear í a chur léi.
11      Le breithiúnas an
21 Meán Fómhair 2020,
dhíbhe Bayerisches Verwaltungsgericht Augsburg (Cúirt Riaracháin na Baváire,
Augsburg, an Ghearmáin) caingean Hauser Weinimport ar an bhforas nach bhféadfar alcól, seachas táirge fíniúna, a chur le deoch ar a bhfuil an t‑ainm ‘manglam cumhraithe de tháirgí fíona’.
12      Ag éisteacht leis an achomharc i gcoinne an bhreithiúnais sin, tá Bayerischer Verwaltungsgerichtshof (Ard-Chúirt Riaracháin na Baváire, an Ghearmáin), arb í an chúirt tagartha í, éiginnte maidir leis an léiriú ar fhorálacha éagsúla de Rialachán Uimh. 251/2014. Cé go bhfuil claonadh ag an gcúirt sin an t‑achomharc a cheadú trí sheasamh le hargóint Hauser Weinimport, a bhfuil achoimre uirthi i mír 10 thuas, admhaíonn sí nach bhfuil sí in ann an léiriú ar dhlí an Aontais ar a mbraitheann toradh na díospóide os a comhair a aithint le cinnteacht leordhóthanach.
13      Sna himthosca sin chinn an Bayerischer Verwaltungsgerichtshof (Ard-Chúirt Riaracháin na Baváire) bac a chur ar na himeachtaí agus na ceisteanna seo a leanas a tharchur chuig an gCúirt Bhreithiúnais le haghaidh réamhrialú:
‘(1)      An gcaithfear Airteagal 3(4)(c) de [Rialachán Uimh. 251/2014] a léiriú sa chaoi go gcumhdaítear freisin leis an téarma “alcól” deoch ina bhfuil alcól nach táirge fíniúna de réir bhrí Airteagal 3(4)(a) den [rialachán sin] é?
(2)      An gciallaíonn “curtha léi” de réir bhrí Airteagal 3(4)(c) de Rialachán [Uimh. 251/2014] nach mór méadú a bheith ar neart alcóil an táirge deiridh i gcomparáid leis an táirge fíniúna arna úsáid faoi Airteagal 3(4)(a) de Rialachán [Uimh. 251/2014]?
(3)      I gcás go dtabharfar freagra dearfach ar Cheist
1, an gcaithfear an chéad abairt d’Airteagal 3(1) de Rialachán [Uimh. 251/2014], arna léamh i gcomhar le hIarscríbhinn I(1)(b)(ii), a léiriú sa chaoi go gcumhdaítear leis an téarma “bia-ábhar blaisithe” deoch a bhfuil alcól ann de réir bhrí Cheist
1?’
Breithniú ar na ceisteanna a tharchuirtear
An chéad cheist agus an dara ceist
14      Trína chéad cheist agus an dara ceist, arb iomchuí iad a scrúdú le chéile, fiafraíonn an chúirt a rinne an tarchur, go bunúsach, an gá Airteagal 3(4)(c) de Rialachán Uimh. 251/2014, a léiriú sa chaoi go n‑áirítear leis an gcoincheap ‘alcól’, de réir bhrí na forála sin, nach féidir a chur le deoch ar a dtugtar ‘manglam cumhraithe de tháirgí fíona’, deoch alcólach, amhail beoir, nach bhfuil ina tháirge finiúna, de réir bhrí Airteagal 3(4)(a) den rialachán sin, agus ina ainneoin sin nach mór go dtiocfaidh méadú ar neart alcóil a bheadh ag manglam den sórt sin i gcomparáid le neart alcóil an táirge nó na dtáirgí fíniúna dá dtagraítear san fhoráil deiridh sin dá gcuirfí leis.
15      Ba cheart a thabhairt faoi deara go leagtar síos le hAirteagal 1(1) agus (3) de Rialachán Uimh. 251/2014 rialacha maidir le sainmhíniú, tuairisc, cur i láthair agus lipéadú ‘táirgí fíona cumhraithe’ agus go bhfuil sé is infheidhme i leith na dtáirgí sin go léir a chuirtear ar an margadh san Aontas Eorpach. Ní mór do na rialacha sin, mar a leagtar béim orthu in aithris 4 agus in aithris 9 den rialachán sin, rannchuidiú le hardleibhéal cosanta do thomhaltóirí, go háirithe maidir leis na tomhaltóirí sin a chur ar an eolas, cosc a chur ar chleachtais ar dóigh dóibh iad a chur amú, agus a áirithiú go gcomhlíontar ionchais na dtomhaltóirí maidir le cáilíocht agus modhanna táirgthe. Ina theannta sin, mar a leagtar béim in aithris 7 den rialachán sin, chun soiléireacht agus trédhearcacht a áirithiú, is gá táirgí fíonta cumhraithe, na critéir maidir le táirgeadh, tuairisc, cur i láthair agus lipéadú na dtáirgí sin agus, go háirithe, a n‑ainmníocht díolacháin a shainiú go soiléir.
16      Is i bhfianaise na gcuspóirí sin go ndéantar le hAirteagal 3(1) de Rialachán Uimh. 251/2014, dar teideal ‘Táirgí fíona cumhraithe a shainiú agus a aicmiú’, na táirgí sin, a fhaightear ó earnáil an fhíona, a aicmiú i dtrí chatagóir, eadhon, (a) ‘fíonta cumhraithe’, (b) ‘deochanna cumhraithe de bhunadh fíona’ agus (c) ‘manglaim táirgí fíona cumhraithe’.
17      In Airteagal 3(2) go (4) de Rialachán Uimh. 251/2014 liostaítear na saintréithe nach mór do dheochanna a thagann faoi gach ceann de na catagóirí sin a chomhlíonadh.
18      Mar sin, faoi Airteagal 3(2)(a) go (c) den rialachán sin, ní mór ‘fíon cumhraithe’ a fháil ó cheann amháin nó níos mó de na táirgí fíniúna, mar a thagraítear dóibh san fhoráil sin, arb ionann iad agus
75 % ar a laghad de thoirt iomlán na dí sin agus ‘a bhféadfadh alcól a bheith curtha léi’.
19      De bhun Airteagal 3(3)(a) go (c) den rialachán sin, ní mór ‘deoch chumhraithe de bhunadh fíona’ a fháil ó cheann amháin nó níos mó de na táirgí fíniúna, mar a thagraítear dóibh san fhoráil sin, arb ionann iad agus
50 % ar a laghad de thoirt iomlán na dí sin agus ‘nach bhfuil aon alcól curtha léi, ach amháin sa chás ina bhforálann Iarscríbhinn
II dá mhalairt’.
20      Maidir leis an ainm ‘manglaim táirgí fíona cumhraithe’, is ábhar do na príomhimeachtaí, foráiltear le hAirteagal 3(4) de Rialachán Uimh. 251/2014 nach mór iad a fháil ó cheann amháin nó níos mó de na táirgí fíniúna, dá dtagraítear i bpointe (a) den fhoráil sin, arb ionann iad agus
50 % ar a laghad de thoirt iomlán na dí sin ach ‘nach bhfuil aon alcól curtha léi’, faoi phointe (c) den fhoráil sin. Sonraítear i bpointe (f) den fhoráil chéanna sin go mbeidh an neart alcóil iarbhír de réir toirte le bheith níos mó ná
1.2 % toirte agus níos lú ná
10% toirte.
21      Dá réir sin is féidir ‘manglam táirgí fíona cumhraithe’ a bheith comhdhéanta d’fhíon go bailí, ach ní fhéadfaidh deochanna ‘a bhfuil … alcól curtha léi’ a áireamh, ach amháin i gcás na dtáirgí fíniúna dá dtagraítear in Airteagal 3(4)(a) de Rialachán Uimh. 251/2014.
22      Tá sé tábhachtach a thabhairt faoi deara nach n‑áirítear i Rialachán Uimh. 251/2014 sainmhíniú ar na téarmaí ‘a bhfuil alcól curtha léi’.
23      Is fíor, mar a áitíonn Hauser Weinimport, go liostaítear in Iarscríbhinn I a ghabhann le Rialachán Uimh. 251/2014, i bpointe
3 di, dar teideal ‘Alcól a chur le deoch’, seacht dtáirge a údaraítear ‘chun fíonta cumhraithe áirithe agus deochanna cumhraithe áirithe de bhunadh fíona a ullmhú’ nach bhfuil beoir le feiceáil ina measc.
24      Ní fhéadtar a rá, áfach, nach n‑áirítear leis an gcoincheap ‘alcól’, de réir bhrí an rialacháin sin, ach na seacht dtáirge a liostaítear i bpointe
3 d’Iarscríbhinn I a ghabhann leis an rialachán sin, agus, dá bharr sin, go bhféadfadh an chatagóir deochanna ar a bhfuil an t‑ainm ‘manglam táirgí fíona cumhraithe’ a bheith comhdhéanta go páirteach de dheochanna alcólacha nach n‑áirítear ann, mar is amhlaidh i gcás beorach.
25      Mar is léir óna fhoclaíocht, ní údaraítear le pointe 3 d’Iarscríbhinn I a ghabhann le Rialachán Uimh. 251/2014 ach liosta uileghabhálach de sheacht gcineál alcóil – eadhon alcól eitile de thionscnamh talmhaíochta, lena n‑áirítear tionscnamh fíonsaothraithe, alcól fíona nó alcól fíonchaor triomaithe, driogáit fíona nó driogáit fíonchaor triomaithe, driogáit de thionscnamh talmhaíochta, biotáille fíona, biotáille de mharc fíonchaor, deochanna biotáilleacha a dhriogtar ó fhíonchaora triomaithe coipthe – a fhéadfar a ionchorprú in ullmhú roinnt ‘fíonta cumhraithe’ nó roinnt ‘deochanna de bhunadh fíona cumhraithe’, nach n‑áirítear an chatagóir ‘manglaim táirgí fíona cumhraithe’, dá dtagraítear in Airteagal 3(4) den rialachán sin.
26      Dá réir sin, ní hamháin nach féidir na halcóil a liostaítear i bpointe
3 d’Iarscríbhinn I a ghabhann le Rialachán Uimh. 251/2014 a chur le deoch a thagann faoin gcatagóir ‘manglaim táirgí fíona cumhraithe’, ach ní féidir an fhoráil sin a léiriú mar fhoráil lena n‑údaraítear go hintuigthe, don chatagóir chéanna sin, alcól a chur leis – seachas táirge fíniúna dá dtagraítear in Airteagal 3(4)(a) den rialachán sin – nach bhfuil ar an liosta uileghabhálach a leagtar amach san fhoráil sin.
27      Tacaítear leis an léiriú sin leis an gcuspóir atá á shaothrú le Rialachán
251/2014__ arb é atá ann na táirgí fíona cumhraithe go léir a chuirtear ar an margadh san Aontas Eorpach a shainiú, ar bhealach aonfhoirmeach, d’fhonn a áirithiú go gcomhlíontar ionchais na dtomhaltóirí, trí chosc a chur ar chleachtais ar dóigh dóibh iad a chur amú.
28      I gcodarsnacht leis sin, d’fhágfadh léiriú ar phointe 3 d’Iarscríbhinn I a ghabhann leis an rialachán sin le tacaíocht ó Hauser Weinimport an staid pharadacsúil, contrártha le cuspóir thuasluaite an rialacháin sin, go ndéanfaí deochanna alcólacha, amhail fuisce, vodca nó beoir, atá toirmiscthe i gcás na gcatagóirí ‘fíonta cumhraithe’ agus ‘deochanna de bhunadh fíona cumhraithe’, nuair a chuirtear iad leo, a d’fhéadfaí a údarú go hintuigthe le haghaidh ‘manglaim chumhraithe de tháirgí fíona’. Go háirithe, is léir gur dócha go gcuirfeadh cás den sórt sin tomhaltóirí amú maidir le sainmhíniú agus raon feidhme an ainm ‘manglaim chumhraithe de tháirgí fíona’, cé gur faoi Airteagal 3(4)(c) de Rialachán Uimh. 251/2014 ‘nach [bhféadfar] alcól’ a chur le deochanna a thagann faoin ainm sin.
29      Ina theannta sin, tá na deacrachtaí céanna ann maidir le hargóint Hauser Weinimport gur cheart an critéar den neart alcóil de mhanglam den sórt tar éis alcól a bheith curtha leis a chur san áireamh mar pharaiméadar chun a chinneadh ar cuireadh ‘alcól léi’ nó nár cuireadh.
30      Dá gceadófaí critéar den sórt sin bheadh cur i bhfeidhm fhorálacha Rialachán Uimh. 251/2014 san Aontas Eorpach ag brath ar fhachtóirí teagmhasacha, eadhon neart alcóil an alcóil a ionchorpraítear sa deoch a thagann faoin tuairisc ar ‘mhanglam cumhraithe de tháirgí fíona’ agus an cion den deoch sin lena léirítear an t‑alcól sin. Bheadh éiginnteacht mar thoradh air sin maidir le raon feidhme an ainm sin agus bheadh baol ann go bhféadfadh míthuiscint a bheith ann i measc tomhaltóirí maidir le húsáid an ainm sin.
31      Ina theannta sin, ní fhéadfar glacadh ach an oiread leis an léiriú atá mar thaca ag Hauser Weinimport nár cheart go gciallódh úsáid an téarma ‘a chur le’ i bpointe
3 d'Iarscríbhinn I a ghabhann le Rialachán Uimh. 251/2014 ach méadú ar neart alcóil an táirge deiridh – sa chás seo, an manglam cumhraithe de tháirgí fíona – nach n‑áireofaí leis méid beag beorach, le neart alcóil íseal. Chuige sin, is leor a thabhairt faoi deara, i bpointe
5 d’Iarscríbhinn I a ghabhann le Rialachán Uimh. 251/2014, go n‑úsáidtear an téarma céanna maidir le húdarú ‘uisce a chur le deoch’ do gach táirge fíona cumhraithe, cé go bhfuil comhthuiscint ann go laghdaíonn táirge dá leithéid neart alcóil an táirge dheiridh.
32      I bhfianaise an méid sin go léir, is é an freagra ar an gcéad cheist agus ar an dara ceist ná nach mór Airteagal 3(4)(c) de Rialachán Uimh. 251/2014 a léiriú sa chaoi go n‑áirítear leis an gcoincheap ‘alcól’ – de réir bhrí na forála sin, nach féidir a chur le deoch ar a dtugtar ‘manglam cumhraithe de tháirgí fíona’ – deoch, amhail beoir, nach bhfuil ina tháirge finiúna, de réir bhrí Airteagal 3(4)(a) den rialachán sin, gan beann ar an bhfíoras nach méadaítear neart alcóil manglaim dá leithéid i gcomparáid leis na táirgí finiúna dá dtagraítear san fhoráil sin.
An tríú ceist
33      Lena tríú ceist, fiafraíonn an chúirt a rinne an tarchur, an gá Airteagal 3(4)(c) de Rialachán Uimh. 251/2014 a léiriú sa chaoi sa chaoi go gcuirtear cosc, leis an toirmeasc ar alcól a chur le ‘manglam cumhraithe de tháirgí fíona’, dá bhforáiltear san fhoráil sin, ar dheoch alcóil, amhail beoir, nach bhfuil ina tháirge finiúna a chumhdaítear san fhoráil sin a bheith incháilithe ina mhanglam den sórt sin mar ‘bhia-ábhar blaistithe’, de réir bhrí pointe 1(b)(ii) d’Iarscríbhinn I a ghabhann leis an rialachán sin.
34      Ba cheart a chur in iúl go liostaítear i bpointe
1 d’Iarscríbhinn I a ghabhann le Rialachán Uimh. 251/2014 na comhábhair atá údaraithe chun na trí chatagóir de tháirgí fíona cumhraithe dá dtagraítear in Airteagal 3 den rialachán sin a ‘bhlaistiú’. Faoi phointe 1(a) agus (b) d’Iarscríbhinn I a ghabhann leis an rialachán sin, áirítear ar na comhábhair sin, i gcás gach ceann de na catagóirí sin, ‘luibheanna aramatacha agus/nó spíosraí agus/nó bia-ábhair bhlaistithe’.
35      Ós rud é nach bhforáiltear le Rialachán Uimh. 251/2014 aon sainmhíniú ar ‘bia-ábhar blaistithe’, ní féidir a chur as an áireamh, mar a admhaíonn an Coimisiún, go bhféadfadh deoch alcólach a bheith ina bia-ábhar blaistithe.
36      Bheadh sé contrártha, áfach, leis an bhfuarlitir, leis an scéim agus le cuspóirí Rialachán Uimh. 251/2014 dá bhféadfaí deoch alcólach, amhail beoir, a chur le ‘manglam cumhraithe de tháirgí fíona’, atá toirmiscthe faoi Airteagal 3(4)(c) den rialachán sin, a údarú ar deireadh, de bhun phointe 1(b)(ii) d'Iarscríbhinn I a ghabhann leis an rialachán sin, ar an bhforas go bhféadfadh gur bia-ábhar blaistithe é deoch alcólach den sórt sin.
37      Dá nglacfaí léiriú difriúil ar Rialachán Uimh. 251/2014, bheadh an toirmeasc atá leagtha amach in Airteagal 3(4)(c) iomarcach agus bhainfeadh sé an bonn den chuspóir atá á shaothrú ag an rialachán sin, mar a mheabhraítear i mír 15 thuas, arb é atá ann ardleibhéal cosanta do thomhaltóirí a áirithiú, go háirithe, maidir leis na tomhaltóirí sin a chur ar an eolas agus cleachtais ar dóigh dóibh iad a chur amú a chosc.
38      I bhfianaise an mhéid sin go léir, is é an freagra ar an tríú ceist ná nach mór Airteagal 3(4)(c) de Rialachán Uimh. 251/2014 a léiriú sa chaoi go gcuirtear cosc, leis an toirmeasc ar alcól a chur le ‘manglam cumhraithe de tháirgí fíona’, dá bhforáiltear san fhoráil sin, ar dheoch alcóil, amhail beoir, nach bhfuil ina tháirge finiúna a chumhdaítear san fhoráil sin a bheith incháilithe ina mhanglam den sórt sin mar ‘bhia-ábhair bhlaistithe’, de réir bhrí pointe 1(b)(ii) d’Iarscríbhinn I a ghabhann leis an rialachán sin.
Costais
39      Ós rud é, a mhéid a bhaineann sé leis na páirtithe sna príomhimeachtaí, go bhfuil na himeachtaí mar chéim sa chás os comhair na cúirte a rinne an tarchur, baineann ceist na gcostas leis an gcúirt sin. Níl na costais a tabhaíodh trí bharúlacha a chur faoi bhráid na Cúirte, seachas costais na bpáirtithe sin, inghnóthaithe.
Ar na forais sin, rialaíonn an Chúirt (an Naoú Dlísheomra) mar seo a leanas:
1.      Maidir le hAirteagal 3(4)(c) de Rialachán (AE) Uimh. 251/2014 ó Pharlaimint na hEorpa agus ón gComhairle, an 26 Feabhra 2014 maidir le sainmhíniú, tuairisc, cur i láthair, lipéadú agus cosaint tásc geografach ar tháirgí fíona cumhraithe agus lena n‑aisghairtear Rialachán (CEE) Uimh. 1601/91 ón gComhairle, arna leasú le Rialachán (AE) 2021/2117 ó Pharlaimint na hEorpa agus ón gComhairle an 2 Nollaig 2021,
ní mór léiriú a dhéanamh mar seo a leanas:
áirítear leis an gcoincheap ‘alcól’, de réir bhrí na forála sin, nach féidir a chur le deoch ar a dtugtar ‘manglam cumhraithe de tháirgí fíona’, deoch, amhail beoir, nach bhfuil ina tháirge finiúna, de réir bhrí Airteagal 3(4)(a) den Rialachán sin, gan beann ar an bhfíoras nach méadaítear neart alcóil manglaim dá leithéid i gcomparáid leis na táirgí finiúna dá dtagraítear san fhoráil sin.
2.      Maidir le hAirteagal 3(4)(c) de Threoir 251/2014, arna leasú le Rialachán 2021/2117, ní mór léiriú a dhéanamh mar seo a leanas:
cuirtear cosc, leis an toirmeasc ar alcól a chur le ‘manglam cumhraithe de tháirgí fíona’, dá bhforáiltear san fhoráil sin, ar dheoch alcóil, amhail beoir, nach bhfuil ina tháirge finiúna a chumhdaítear san fhoráil sin a bheith incháilithe ina mhanglam den sórt sin mar ‘bhia-ábhair bhlaistithe’, de réir bhrí pointe 1(b)(ii) d’Iarscríbhinn I a ghabhann leis an Rialachán sin.
[Sínithe]
*      Teanga an cháis: an Ghearmáinis.